Det var ikke kun den aftagende fuldmåne, som lyste Thisted op i nat. Kort før midnat – klokken 23.43 – måtte Nordjyllands Beredskab rykke ud til Skovengen, hvor borgere havde set noget, der mindede om en brand. Da beredskab og politi ankom til Skovengen, viste det sig, at det var et kolonihavehus, som stod i flammer. Der var dog ikke meget at gøre, da huset var helt udbrændt. Lige over midnat blev beredskabet opmærksomme på endnu en brand. Denne gang på Halden, blot få hundrede meter fra Skovengen. Her havde der været brand i et brændeskur ved et kolonihavehus. Branden var dog gået ud af sig selv igen. - Vi har valgt at spærre begge steder af, da vi mistænker, at brandene kan være påsatte, fortæller vagtchef ved Midt- og Vestjyllands Politi, Allan Riis.

Referat:
Brande i to kolonihavehuse efterforskes som forbrydelse.